Nog twee 'transitorowers' vas | Netwerk24
Deur Anena Burger 10 April 2021 19:06
Die voertuig waarin die rowers gevlug het. Foto: Verskaf
Nomthandazo Mnisi, Valke-woordvoerder, sê een van die verdagtes, 'n 34-jarige man wat glo vir Fidelity Security Services werk, is Vrydag in Upington in hegtenis geneem terwyl die derde verdagte (48) Saterdagoggend in Bloemfontein aangekeer is.
Die polisie het vroeër gesê die rooftog het by 'n verkeersirkel naby die winkelsentrum plaasgevind, maar Mnisi sê die rooftog het by die FNB OTM oorkant die Spur-restaurant by ingang 2 by die Kalahari Mall plaasgevind.
Die polisie se 72-uur-aksieplan het dadelik in werking getree nadat genl. Khehla Sitole, nasionale polisiekommissaris, 'n opdrag aan gnl.maj. Henriëtte de Waal, provinsiale kommissaris, gegee het om alle eenhede te mobiliseer.
Paaie in en om Upington is dadelik afgesper en boere en inwoners is gevra om op die uitkyk te wees vir die swaar gewapende verdagtes, maar hulle nie te konfronteer nie.
Die eerste verdagte is later die dag in hegtenis geneem toe die swart Toyota Avanza waarmee die rowers van die toneel gevlug het by die biblioteek naby die Dr. Harry Surtie-hospitaal gekry is.
Mnisi sê die Valke se ondersoek het hulle na die Vrystaat gelei waar hulle in samewerking met die Noord-Kaapse misdaadintelligensie-eenheid en die Vrystaatse taktiese reaksie-eenheid, 'n waarnemingspan en die Vrystaatse direktoraat vir prioriteitsmisdaad op die derde verdagte toegeslaan het.